**Stjórnarfundur UDN – Skype-fundur 22. Janúar 2015 kl. 20:00**

Mætt: Jenny Nilsson, Heiðrún Sandra Grettisdóttir og Ingveldur Guðmundsdóttir. Guðni Albert Kristjánsson framkvæmdastjóri náði ekki að tengjast inn á fundinn. Herdís Erna Matthíasdóttir og Sigurður Bjarni Gilbertsson boðuðu forföll.

Fundargerð ritaði: Ingveldur Guðmundsdóttir.

**Dagskrá:**

1. **94. Sambandsþing UDN.**

Samkvæmt þeirri röð sem farið hefur verið eftir er komið að u.m.f. Ólafi Pá að halda sambandsþing UDN árið 2015.

*Stjórn samþykkir að stefnt skuli að því að 94. Sambandsþing UDN verði haldið fimmtudaginn 19. febrúar kl.18:00. Framkvæmdastjóra er falið að ræða við formann Ólafs Pá hvort sú dagsetning henti.*

1. **Fundur með formönnum aðildarfélaga og ráða.**

Á 93. sambandsþingi UDN sem haldið var í Árbliki 2014 var samþykkt að skoðað yrði að fækka ráðum á vegum UDN úr fimm í eitt. Búið yrði til eitt fimm manna ráð sem færi með málefni allra núverandi ráða í samstarfi við íþrótta- og tómstundafulltrúa. Einnig var samþykkt að haldinn yrði vinnufundur um málið.

*Stjórn samþykkir að bjóða formönnum aðildarfélaga og ráða til fundar með stjórn UDN vegna málsins fimmtudaginn 5. febrúar n.k – kl. 18:00 í Tjarnarlundi. Framkvæmdastjóra falið að boða til fundarins.*

1. **Íþróttamaður UDN 2014.**

Hverju íþróttaráði, stjórn HÍG og Glímufélags Dalamanna er heimilt að tilnefna 1 - 5 einstaklinga til kjörs, raðað eftir starfrófsröð og láti fylgja greinargerð um árangur viðkomandi á árinu. Þá hefur stjórn UDN einnig heimild til að tilnefna fyrir hönd þeirra ráða sem ekki senda inn tilnefningar svo og þeirra einstaklinga sem keppa fyrir þær íþróttagreinar sem eru utan kjörinna íþróttaráða UDN. Atkvæðisrétt eiga stjórnarmenn UDN og formenn íþróttaráða UDN, auk þess fer stjórn hvers félags með eitt atkvæði.

*Stjórn felur framkvæmdastjóra að óska eftir tilnefningum um íþróttamann ársins 2014 frá þeim ráðum og stjórnum sem rétt hafa til að tilnefna og samþykkir að frestur til að skila tilnefningum verði veittur til 1. febrúar 2015.*

*Stefnt skuli að því að senda tilnefningar til kjörs ásamt kjörseðli til þeirra sem atkvæðisrétt hafa eigi síðar en 5. febrúar og kjörseðli skuli skila aftur til framkvæmdastjóra fyrir 13. febrúar2015.*

1. **Búningamál.**

Stjórn UDN ákvað s.l. vor að bjóða félagsmönnum sínum uppá að kaupa nýja æfingagalla. Einnig var samþykkt að skoða kaup á keppnisbúningum fyrir knattspyrnulið. Framkvæmdastjóri hefur unnið að málinu.

*Aukning hefur verið á að félagsmenn UDN taki þátt í sameiginlegum æfingum með öðrum héraðssamböndum og mótum hvenær sem er ársins þannig að afar mikilvægt er að fyrir liggi sem fyrst tillaga að útfærslu á göllunum og hvar þeir verða keyptir svo hægt sé að klára málið og þeir fari að nýtast iðkendum UDN.*

1. **Verkefni framkvæmdastjóra.**

Íþrótta- og tómstundafulltrúi Dalabyggðar hefur sinnt starfi framkvæmdastjóra UDN í 20% starfshlutfalli frá því í júní 2014 í samræmi við samstarfssamning við Dalabyggð.

*Stjórn UDN óskar eftir því að framvegis skili framkvæmdastjóri skýrslu á stjórnarfundum yfir þau verkefni sem hann vinnur að fyrir UDN milli funda til að stjórn hafa betri yfirsýn yfir umfang starfsins.*

1. **Önnur mál.**
2. **Mótakostnaður.**

Fyrirspurn um þátttöku UDN í kostnaði við skráningargjöld á mót utan héraðs.

*Stjórn samþykkir að UDN greiði skráningargjöld fyrir félagsmenn sína sem taka þátt í mótum utan héraðs þegar þeir keppa undir nafni UDN.*

1. **Smáþjóðaleikar.**

Smáþjóðaleikarnir verða haldnir í Laugardalnum 1. - 6. Júní 2015.

*Framkvæmdastjóra falið að auglýsa leikana á udn.is, facebook-síðu udn og víðar.*

Fleira ekki gert og fundi slitið kl. 21:00